Statsbudsjettet for 2007 er eit budsjett for fellesskapet. Denne regjeringa står for ein ny kurs og ei ny retning på samfunnsutviklinga i Noreg. Arbeid til alle og gode fellesskapsløysingar er viktige stikkord. Det går godt i næringslivet, og arbeidsløysa går ned. Høge oljeprisar, låge renter og internasjonal vekst bidreg til store overskot. Aldri har det vore fleire sysselsette her i landet enn det er i dag. Norske bedriftsleiarar er optimistiske og tilset fleire folk fordi dei trur på framtida. Barometra som måler folks tru på framtida, viser òg at folk flest er optimistiske. Målet for Regjeringas næringspolitikk er at me skal ha ei størst mogleg verdiskaping i norsk økonomi, ein aktiv næringspolitikk som styrkjer næringslivet og fellesskapets interesser. Det handlar om å skapa og dela, og det handlar om framtidas næringsliv. Næringsbudsjettet er eit bilete på ein aktiv næringspolitikk: Me satsar på innovasjon, reiseliv, forsking og entreprenørskap, me satsar på nordområda, me satsar på næringar der Noreg har spesielle fortrinn, som maritim sektor, marin sektor, energi og miljø og reiseliv. Me satsar òg på gode velferdsordningar og utdanning for heile befolkninga. Dei bedriftene som staten er eigar i, opplevde elles ein omsetningsauke på over 20 pst. første halvår i år samanlikna med første halvår i fjor. Auken i overskotet var på nesten 50 pst. i same perioden. Men det er ikkje berre på næringskomiteen sitt område at dette statsbudsjettet er bra. Kommunane sine inntekter vil auka monaleg med den nye regjeringa. Frå 2007 vil kommunane få auka sine inntekter med 5,4 milliardar kr. Det betyr betre skule, betre eldreomsorg og ikkje minst barnehageplass til alle, som er utruleg viktig når bedrifter skal etablera seg på nye plassar. Eg vil òg nytta høvet til å seia litt om næringsretta forsking. Regjeringa har i statsbudsjettet føreslått ein auke på 219 mill. kr til næringsretta forsking. Til saman er det føreslått meir enn 1,76 milliardar kr på Næringsdepartementets budsjett, noko som er ein auke på 10,6 pst. Blant dei sentrale initiativa er deltaking i internasjonal romverksemd, som er ein viktig del av Regjeringas satsing på FoU. Tilskotet er føreslått auka med 158 mill. kr. Denne satsinga er eit aktivt grep på framtidsretta og innovativ næringsutvikling. Dette dreier seg om framtidas teknologi, og eg er imponert over den spisskompetansen mange norske bedrifter har på dette området, t.d. Horten-bedrifta Norspace og Kongsberg Satellite Services. Regjeringa si satsing på dette området sikrar Noreg tilgang på teknologi og gode vilkår på romfartsmarknaden. Det utløyser ei rekkje kontraktar og oppdrag for norske høgteknologiske verksemder både i Europa og Noreg. Det er føreslått 26 mill. kr til oppstart av Gassmaks-programmet for forsking på industriell bruk av naturgass. Programmet vil mogleggjere gassbasert næringsutvikling og nye arbeidsplassar på fastlandet. Næringsretta brukarstyrt forsking er føreslått styrkt med 20 mill. kr av avkastinga frå Fondet for forsking og nyskaping. Dette vil gjera det mogleg å realisera endå fleire gode prosjekt. Noreg skal òg vera ein verdsleiande nasjon innanfor maritim forsking. Det er viktig for å bidra til vekst i dei maritime næringane og for å sikra arbeidsplassar for norske sjøfolk. For å sikra arbeidsplassar utvida me nettolønsordninga for sjøfolk frå 1. juli i år, og me har fått på plass nettolønsordning for Hurtigruta. Innovasjon Noreg er Regjeringas fremste verkemiddel for å fremja innovasjon. I statsbudsjettet for 2007 vidarefører me den sterke satsinga på Innovasjon Noreg som me la opp til i 2006. Ei aktiv utnytting av næringsretta design er eit vesentleg bidrag for å styrkja innovasjon og konkurranseevne i norsk næringsliv. Reiseliv er eit hovudsatsingsområde for Regjeringa, noko som vert følgt opp med ei historisk styrking av budsjettet med 200 mill. kr til profileringa av Noreg, både i utlandet og innanfor eigne grenser. Når ein er ute hjå næringa sjølv, er det hyggeleg å oppdaga at dette tek dei veldig godt imot. Eg har lyst til å seia litt om eigarskapsmeldinga. Ho betyr at me får eit meir aktivt grep om den statlege eigarskapen og syner ei klar og tydeleg kursendring i forhold til den førre regjeringa, som ville la den statlege eigarskapen segla sin eigen sjø. Statens eigarskap vert tydelegare gjennom klargjering av statens eigarskap generelt og i det enkelte selskapet. Statleg eigarskap sikrar råderett over våre felles naturressursar og nasjonal forankring av viktige selskap. Regjeringa vil sikra ein sterk offentleg og nasjonal eigarskap. Det handlar i realiteten om at staten skal vera aktiv og langsiktig i viktige norske selskap, at selskap der staten er eigar eller medeigar, skal styrast etter industrielle føremål. Det vil seia å tenkja langsiktig, slik at ein utviklar berekraftige bedrifter. Dette syner at Regjeringa har gjort som dei har lova og set ny kurs for eigarskapspolitikken i Noreg. I den nye eigarskapsmeldinga vert det òg sett fram klare mål for alle selskap, der selskapa vert delte inn i fire kategoriar, avhengig av mål. Eg er glad for at me har ei regjering som har så tydelege mål i eigarskapspolitikken, i motsetnad til opposisjonen. Framstegspartiet vil selja ut det meste av offentleg eigarskap, og Høgre vil at staten skal halda fingrane av fatet i det meste som har med eigarskap å gjera. Det er no store politiske skilnader i synet på aktivt statleg eigarskap – det bør folk merka seg. Regjeringa vil òg innføra nye tiltak som kan førebyggja nedlegging av bedrifter, og som kan redusera dei negative konsekvensane i dei tilfella bedrifter vert lagde ned. Dette betyr innføring av meldeplikt til styremaktene og lovfesta drøftingsplikt med dei tilsette om overtaking av verksemder. Dette gjev oss eit godt verktøy, som gjev auka tryggleik for dei tilsette, og som pålegg bedriftene å ta samfunnsansvar. Dette statsbudsjettet er òg eit godt budsjett for landbruket: meir satsing på økologisk landbruk, beitetilskot, utviklingsprogram for grønt reiseliv, styrking av Landbrukets utviklingsfond, skogfondsordninga og ikkje minst mattryggleik. Me prioriterer også å redusera avgiftene og gebyra til Mattilsynet. Budsjettet for landbruk er godt motteke i næringa, og det kan ein forstå når ein ser opposisjonen sine budsjettforslag for landbruket. Felles for Høgre og Framstegspartiet er at dei vil kutta i støtta til bøndene. Høgre sitt budsjettforslag inneheld eit forslag om å kutta i landbruket med 1,8 milliardar kr. Framstegspartiet føreslår eit kutt på 5,8 milliardar kr. Med andre ord: Dei er einige i at det er ok å redusere norsk landbruk mykje. Norsk landbruk er viktig av mange årsaker. Det speler ei viktig rolle for busetjing og sysselsetjing i heile landet. Landbruket i Noreg har også fleire funksjonar, som å produsera trygg mat, sikra matforsyninga og halda kulturlandskapet i hevd. Det verkar som dei siste punkta har gått Framstegspartiet hus forbi. Dei ønskjer å halvera talet på bønder i Noreg med grunngjevinga å få folk bort frå offentlege overføringar. Dette synest eg er for enkelt. Eg lurer på om Framstegspartiet veit kva norsk landbruk eigentleg betyr for Noreg i dag. Framstegspartiet ønskjer at marknadskreftene skal styra. I praksis betyr Framstegspartiet sitt forslag faktisk ei nedlegging av norsk landbruk, i alle fall slik me kjenner landbruket. Kvart einaste årsverk i landbruket vil tapa 92 000 kr. Berre dei sterkaste områda vil klara å driva jordbruk. Det norske samfunnet står overfor ei stor utfordring når det gjeld behov for arbeidskraft. Ei av tre norske bedrifter opplever mangel på fagfolk. Det skal vera ca. 100 000 ledige jobbar i privat sektor. Dette tek Regjeringa alvorleg. Statsbudsjettet inneheld ei rekkje tiltak, m.a. tiltak for å auka arbeidsimmigrasjonen. Me må òg mobilisera dei som står utanfor arbeidsmarknaden her i landet. Det er også eit mål for oss at dei som jobbar deltid, skal få høve til å jobba fulltid. Me har ei av verdas best utdanna befolkningar. Dette må me utnytta betre. Regjeringa har også nyleg lagt fram ein handlingsplan for integrering og inkludering av innvandrarbefolkninga, og eit av måla er å få flest mogleg ut i arbeid. Eit anna tiltak er å sjå nærmare på reglane for godkjenning av utanlandsk utdanning. I tillegg har Regjeringa lansert ein strategi for å styrkja realfaga. Det vil på sikt bidra til å byggja opp den kompetansen næringslivet har behov for. Eg trur dette budsjettet er eit godt budsjett for næringslivet, og eg ser fram til å jobba vidare med næringspolitikken i 2007.